癸丑勸耕凈居
作者：陳造
朝代：宋

paragraphs: 十五里近車不驅，凈居之役良舒徐。
愁霖鼓寒妬春事，倏喜淡日行雲衢。
涉患知樂聞自古，積忙得閑聊慰予。
崇堂修廡般礴久，龐眉鮐背紛前趨。
爲催酒炙勞苦罷，細問里閭愁嘆無。
怡然離席手加額，共說溫飽沾妻孥。
頻年豐登豈偶爾，聖恩及物天地俱。
卑官政拙民未厭，輦輸肩負憐朱愚。
餠果在袖笑在頰，闖門稚子爭携扶。
我亦僧飯對兩雛，未妨清坐留斯須。
爐香翻頻茗事竟，殿影已曀東廊隅。
復撚吟髭度盤紆，人聲鳥語樂有餘。